Mitä tuliaiseksi juhliin? - Toimitus | Lily.fi
Toimitus	Toimitus	 16.12.2015 07:30
Joulun alla ja aikana tulee vierailtua niin ystävien glögikutsuilla, appivanhempien joulupuurolla kuin työkavereiden järjestämissä pikkujouluissakin ‒ ja tietysti kukkaroaan liikaa kurittamatta olisi kiva hankkia kuhunkin jotain tuliaisiksi. Jos ei tahdo viedä skumppaa (sillä sitä eivät kaikki juo), hyasinttia (sillä sen tuoksua eivät kaikki kestä) eikä suklaata (sillä sitä tulee jouluna syötyä muutankin), mikä on hyvä tuliainen?
Kaksi nerokasta lahjanhankkijaa, pr-toimisto Sugar Helsingin Sylvia Sene ja Designmuseon intendetti Suvi Saloniemi, antaa vinkkinsä.
1. Aamupalatarvikkeita
Sylvia: ”Kaikki tietävät, että bileiden jälkeisenä aamuna juhlien emäntä tai isäntä ei hirveästi jaksa höseltää. Siksi hyvä tuliainen on muutama aamupalatarvike. Parasta on, että tätä tuliaista voi soveltaa oman budjetin mukaan: muutama kroissantti ja hedelmämehu riittää. Voitte myös jakaa kustannuksia muiden vieraiden kanssa ja viedä kunnon korillisen, kuitenkin sillä säännöllä, ettei se saa sisältää kovinkaan paljoa ylimääräistä sälää, joka vain jäisi kaappiin homehtumaan.”
2. Täytettä kuivakaappiin
Suvi: ”Matkustan paljon ja työmatkoillakin pyrin aina hakeutumaan hetkeksi paikallisiin erikoiskauppoihin, kuten perinteisiin ruokahalleihin. Niistä ostan paikallisia laadukkaita kuivatuotteita, jotka on käteviä kuljettaa käsimatkatavaroissa. Suosin elegantteja tai paikallista estetiikkaa huokuvia pakkauksia, jolloin lahjoihin riittää kääreeksi pelkkä väreihin sointuva nauha.
Esimerkkejä ostoksistani ovat Heathrow’n lentokentältä myytävät Harrodsin hillot, Italiasta Martellin perheen pasta tai hiljattain Pietarista hankkimani, vuodesta 1903 toimineen Eliseevs-veljesten herkkukaupan laadukkaat teet. Hyvä puoli kuivatuotteissa on se, että ihania purkkeja ja tuotteita löytää myös Suomen kauppahalleista ja erikoiskaupoista.”
3. Leikkokukat – boring but not so boring
Sylvia: ”Leikkokukat ihastuttavat ja ilahduttavat takuuvarmasti. Itse valitsen kukat kutsujen järjestäjän luonteen mukaan: anopille voi viedä muhkean kukkakimpun, mutta kasvintappajaystävälle vaikka kauniita puuvillanoksia tai kukkia, jotka pysyvät kauniina kuivuessaankin. Pelkkä yksittäinen peikonlehtikin pysyy hyvänä pitkään (ja maksaa vain pari euroa). Kannattaa kysyä floristilta!”
Oranssinen	50 shades of a Lady	 17.12.2015 07:19
Paras tuliainen-vieminen-miksisitäikinäkutsuukaan on ANANAS!
Sen voi koristella kauniisti juhlan mukaan, se on hauskan näköinen ja maistuu lähes jokaiselle.
Toimitus	Toimitus	 17.12.2015 09:31
No kyllä! Ja varmasti ilahduttaa tähän pimeään vuodenaikaan.